பழ. கோமதிநாயகம்
'''பழ. கோமதிநாயகம்''' (''Pazha. Gomathinayagam'', இறப்பு: [[டிசம்பர் 29]], [[2009]], அகவை 63) ''தமிழர் பாசன வரலாறு'' என்ற ஆய்வு நூலை படைத்தவர். பாசனப் [[பொறியியல்]] வல்லுநர். தமிழக அரசின் பொதுப் பணித் துறையில் நீர்வளம் மற்றும் மேலாண்மைப் பணிகளில் 34 ஆண்டுகள் பணியாற்றியபின் ​ பாசன வடிவமைப்புப் பிரிவின் தலைமைப் பொறுப்பு வகித்தவர்.&lt;ref&gt;{{Cite web |url=https://tamil.oneindia.com/news/2009/12/30/pazha-nedumaran-s-younger-brother.html |title=பழ. நெடுமாறன் தம்பி கோமதிநாயகம் சென்னையில் மரணம் |last=Staff |date=2009-12-30 |website=tamil.oneindia.com |language=ta |access-date=2021-12-29}}&lt;/ref&gt;
 
 == வாழ்க்கைக் குறிப்பு ==
 [[மதுரை]] [[தியாகராசர் பொறியியல் கல்லூரி]]யில் இளநிலைப் பொறியியல் பட்டமும் ([[1968]]),​ [[அண்ணா பல்கலைக்கழகம்|அண்ணா பல்கலைக்கழகத்தில்]] நீரியல் மற்றும் நீர்வளப் பொறியியலில் முதுகலைப்​ பட்டமும் ([[1980]]) பெற்றவர்.​ [[ஐக்கிய அமெரிக்கா|அமெரிக்கா]]விலுள்ள [[கொலராடோ]] மாகாணப் பல்கலைக்கழகத்திலும், [[ஊட்டா]] பல்கலைக்கழகத்திலும்,​​ நீர்மேலாண்மையிலும்,​​ கற்பித்தலிலும் சிறப்புப் பட்டயம் பெற்றவர்.
 
 பாசன விஷயங்களில் கொண்டிருந்த ஆர்வம் காரணமாக,​​ தமிழகத்தில் முதன்முதலில் பாசன மேம்பாட்டுக்காகத் தற்போதைய காவிரி தொழில்நுட்ப குழுத் தலைவர் மோகனகிருஷ்ணனை முதல்வராகக் கொண்டு,​​ திருச்சியில் பாசன மேலாண்மைப் பயிற்சி நிலையத்தைத் தமிழக அரசு தொடங்கியபோது,​​ அதனுடன் இணைந்து அங்கே அயல்பணிப் பேராசிரியராகப் பணியாற்றியவர்.​ தொடர்ந்து,​​ சென்னை அண்ணா பல்கலைக்கழகத்தின் நீர் வள மையத்திலும் அயல்பணிப் பேராசிரியராகப் பணிபுரிந்துள்ளார்.
 
 சங்க காலந்தொட்டே பாசனத் தொழில்நுட்பங்களில் வேறெந்த மேலை நாட்டையும் விடத் தமிழர்கள் மிகுந்த முன்னேற்றம் கண்டிருந்தனர் என்பதற்கான சான்றுகளைச் சங்கத் தமிழ்ப் பாடல்களில் தொடங்கி,​​ மாநிலம் முழுவதும் ஆறுகளிலும் ஏரிகளிலும் மேற்கொண்ட கள ஆய்வுக் கண்டுபிடிப்புகளின் மூலம் நிறுவி வந்தவர். இந்த வகையில் இவர் எழுதிய &quot;தமிழர் பாசன வரலாறு' என்ற நூல்,​​ தமிழில் ஒரு முன்னோடி நூல்.​ இப்போதும் பாசனத் தொழில்நுட்பம் கற்கும் பலருக்கும் ஆதார நூலாக விளங்குகிறது இந்த நூல்.
 
 பூர்வீகத்தில் திருநெல்வேலிச் சீமையைச் சேர்ந்தவரான இவருடைய முனைவர் பட்ட ஆய்வும்கூட,​​ தாமிரவருணி ஆற்றைப் பற்றியதுதான்.
 
 [[தாமிரபரணி]] ஆற்றை முன்வைத்து ​ &quot;நதிநீர்ப் பிரச்னைகளில் சமூகப் பொருளாதாரப் பின்னணி' என்ற தலைப்பில் ஆய்வு மேற்கொண்டு,​​ [[திருச்சி]] [[பாரதிதாசன் பல்கலைக்கழகம்|பாரதிதாசன் பல்கலைக்கழகத்தில்]] முனைவர் பட்டம் பெற்றார்.
 
 விருப்ப ஓய்வுக்குப் பின் [[சுவீடன்]] பல்கலைக்கழகத்துடன் இணைந்து [[பவானி ஆறு]] பற்றி விரிவான ஆய்வினை மேற்கொண்டார்.​​ ஸ்வீடன் பல்கலைக்கழக அழைப்பின்பேரில் [[ஸ்டாக்ஹோம்]] நகரில் நடைபெற்ற [[தண்ணீர்]] பற்றிய உலகளாவிய ஆய்வரங்கில் பங்கேற்றுத் தன் ஆய்வில் கண்டவற்றை விளக்கினார்.
 
 சாயத் தொழிற்சாலைகளால் [[நொய்யல் ஆறு]], மற்றும் [[அமராவதி ஆறு]]களில் ஏற்படும் பாதிப்புகளைக் களைய உரிய ஆலோசனைகளை வழங்குவதற்காகச் சென்னை உயர் நீதிமன்றத்தால் அமைக்கப்பட்டுள்ள வல்லுநர் குழுக்களிலும் இடம் பெற்றிருந்தார்.​ தான் படித்த மதுரை தியாகராசர் பொறியியல் கல்லூரியின் பாடத் திட்டக் குழுவிலும் உறுப்பினராகச் செயல்பட்டார்.
 
 == ஆய்வு நூல்கள், கட்டுரைகள் ==
 பன்னாட்டு மற்றும் தேசிய அளவிலான ஆய்வுக் கருத்தரங்குகளில் பங்கேற்று 50-க்கும் மேற்பட்ட ஆய்வுக் கட்டுரைகளைச் சமர்ப்பித்துள்ளார்.
 
 இவர் எழுதியுள்ள 17 நூல்களில் -​ தமிழக பாசன வரலாறு,​​ நிலவரை ​ திருநெல்வேலி மாவட்டம்,​​ பெரியாறு அணை ​ மறைக்கப்பட்ட உண்மைகள்,​​ தமிழக ஆறுகளில் மணல் கொள்ளை,​​ ஆங்கிலத்தில் தமிழக ஏரிப் பாசன முறைமைகளில் பாரம்பரிய நீர் மேலாண்மை நடைமுறைகள்,​​ இந்திய ஏரிகளில் புனரமைப்பு மற்றும் மேலாண்மை ​ சில தேர்ந்தெடுக்கப்பட்ட மாநிலங்களில்,​​ பழைமையின் அறிவைத் தேடி ​ பாசன ஏரிகள் ஆகியவை குறிப்பிடத் தக்கவை.
 
 == தமிழீழம் சென்று வந்தவர் ==
 இலங்கைத் தமிழ்ப் பகுதிகளில் [[விடுதலைப் புலிகள்]] [[தமிழீழம்|தமிழீழ]]​ அரசு நடத்திய காலகட்டத்தில் புலிகளின் தலைவர் [[வே. பிரபாகரன்|வே. பிரபாகரனின்]] தனிப்பட்ட அழைப்பின் பேரில் தமிழ்ப் பகுதிகளுக்குச் சென்று தமிழ்ப் பகுதிகளில் பாசன அமைப்புகளில் நடைமுறைப்படுத்த வேண்டிய மேலாண்மை தொடர்பான உத்திகளை வகுத்துக் கொடுத்தவர்.
 
 இவர் தமிழர் தேசிய இயக்கத் தலைவர் [[பழ. நெடுமாறன்|பழ.​ நெடுமாறனின்]] தம்பியாவார்.
 
 == மேற்கோள்கள் ==
 {{மேற்கோள்பட்டியல்}}
 
 == வெளி இணைப்புகள் ==
 *[http://www.dinamani.com/edition/story.aspx?Title=தமிழர்+பாசன+வரலாறு+படைத்தவர்&amp;artid=175882&amp;SectionID=133&amp;MainSectionID=133&amp;SEO=&amp;SectionName=Editorial ''தமிழர் பாசன வரலாறு'' படைத்தவர்], [[தினமணி]], டிசம்பர் 30, 2009
 
 [[பகுப்பு:2009 இறப்புகள்]]
 [[பகுப்பு:அறிவியல் தமிழ் எழுத்தாளர்கள்]]